SKRIFTLIG FORESPØRGSEL P-3674/00

af Herman Schmid (GUE/NGL) til Kommissionen

(22. november 2000)

Om: Offentlighedens indsigt i Artikel 133-komitéens arbejde

Til mødet i Nice er der stillet et forslag om bl.a. at ændre EF-traktatens artikel 133, der går ud på, at i forhandlinger om Verdenshandelsorganisationens aftale vedrørende intellektuelle ejendomsrettigheder og tjenesteydelser skal Rådet kunne træffe aftale med kvalificeret flertal. Det foreslås også, at Kommissionen skal kunne føre alle forhandlinger i Verdenshandelsorganisationen alene. Medlemsstaternes regeringer kan følge forhandlingerne på stedet for eventuelt at fremføre sine synspunkter til Kommissionen under forhandlingernes forløb. Hvis nogen af de tre alternativer går igennem alle procedurerne, så kommer alle WTO-forhandlinger og ikke bare dem, der vedrører ren varehandel, til at henhøre under Kommissionens ansvarsområde.

Manglen på offentlighed og politisk debat i dette spørgsmål er meget betænkelig. Det skyldes først og fremmest det demokratiske underskud i EU. En tjenestemandsgruppe, den såkaldte Artikel 133-komité, forbereder og behandler handelsspørgsmål for Kommissionen. At følge denne gruppes arbejde er så at sige umuligt, idet den arbejder uden for offentlighedens lys. Eksempelvis kan man spørge sig selv, hvor stor en del af Kommissionens forhandlingsgrundlag ved WTO-mødet i Seattle, hvor den førte ordet, medlemsstaternes parlamenter og offentligheden ikke havde forudgående kendskab til.

Hvad har Kommissionen til hensigt at gøre for at sikre, at dokumenter fra Artikel 133-komitéen og andre forberedende tjenestemandsgrupper i EU bliver offentlige? Hvilken indsigt har offentligheden i øjeblikket i Artikel 133-komitéens arbejde?

Svar afgivet på Kommissionens vegne af Pascal Lamy

(20. december 2000)

Kommissionen fremsatte på regeringskonferencen forslag om at udvide artikel 133's anvendelsesområde for at sikre, at Fællesskabet kan forsvare fælles interesser effektivt i internationale handelsforhandlinger.

Selvom Kommissionen allerede deltager i forhandlinger på alle områder inden for Verdenshandelsorganisationen (WTO), er muligheden for at træffe flertalsafgørelser afgørende for, at der kan føres en effektiv handelspolitik. Det stemmer også overens med Kommissionens og Europa-Parlamentets generelle holdning til, at kvalificeret flertal skal være reglen og enstemmighed undtagelsen.

Den demokratiske kontrol sikres ved den rolle, regeringerne, som selv er ansvarlige over deres nationale parlament, spiller i Rådet, når de vedtager forhandlingsdirektiver og indgår internationale handelsaftaler. Kommissionen er dog enig med det ærede medlem i, at der herudover bør være en kontrol fra Europa-Parlamentets side på europæisk niveau. Kommissionen har derfor foreslået at udvide Europa-Parlamentets rolle væsentligt på alle handelspolitiske områder. Det vil ikke blot øge kontrollen med handelspolitikken, men også gøre den mere troværdig, fordi vores handelspartnere vil være klar over, at Kommissionen forhandler med fuld opbakning af demokratisk valgte repræsentanter for EU's borgere.

Kommissionen er fast besluttet på at skabe større åbenhed og offentlig adgang til den handelspolitiske debat allerede inden for de nuværende juridiske rammer. Det gælder først og fremmest forholdet mellem Kommissionen og Europa-Parlamentet.

Kommissæren for udenrigshandel og hans øverste embedsmænd deltager regelmæssigt i parlamentariske drøftelser af en række handelspolitiske spørgsmål. Kommissionen drøfter også jævnligt spørgsmål på WTO's dagsordnen med civilsamfundets organisationer.

Med hensyn til 133-udvalget, som det ærede medlem henviser til, er det et udvalg udpeget af Rådet, som har til opgave at bistå Kommissionen, når den fører forhandlinger. Kommissionen har ikke beføjelse til at give indsigt i 133-udvalgets dokumenter, da 133-udvalgets dokumenter produceres af Rådets sekretariat. Hvad angår dokumenter, som Kommissionen sender til 133-udvalget, skrev Kommissionen den 20. januar 2000 til formanden for Udvalget for Industripolitik, Eksterne Økonomiske Forbindelser, Forskning og Energi, at den er indforstået med, at vigtige dokumenter, som Kommissionen sender til 133-udvalget, også sendes til Europa-Parlamentet, hvilket også gælder andre relevante kommissionsrapporter. Dokumenter af mere følsom karakter sendes som fortrolige eller til tjenestebrug. En række dokumenter er dog offentligt tilgængelige og offentliggøres på webstedet for Generaldirektoratet for Handel.

De offentligt tilgængelige dokumenter omfatter næsten samtlige af Fællesskabets forslag til WTO samt forslag vedrørende Fællesskabets strategi for næste forhandlingsrunde.

Endelig bør det bemærkes, at Fællesskabet hører til dem, der går ind for større offentlig indsigt i WTO-dokumenter.